ଓଡ଼ିଆ ଲିପିର ମାନକ ସଂଖ୍ୟା ଓ କ୍ରମ ନିର୍ଦ୍ଧାରିତ, ସରକାରଙ୍କୁ ଦିଆଯିବ\nଭୁବନେଶ୍ୱର, ଫେବ୍ରୁଆରୀ ୨୪(ଲୋକାଲ ୱାୟାର): ଓଡ଼ିଆ ଲିପି ସଂଖ୍ୟା ୫୦, ଏହାର ମାନକ ସଂଖ୍ୟା ଓ କ୍ରମ ନିର୍ଦ୍ଧାରିତ ହୋଇଛି ଏବଂ ଖୁବ୍ ଶୀଘ୍ର ସରକାରଙ୍କୁ ଏହି ତଥ୍ୟ ପ୍ରଦାନ କରାଯିବ ବୋଲି କହିିଛନ୍ତି ନୂଆଦିଲ୍ଲୀସ୍ଥିତ ଓଡ଼ିଆ ବୁଦ୍ଧିଜୀବୀ ଫୋରମ୍ 'ଦ ଇଣ୍ଟେଲେକ୍ଟସ'ର ଅଧ୍ୟକ୍ଷ ଦେବେନ୍ଦ୍ର ନାଥ ରାଉତ ।\n'ଦ ଇଣ୍ଟେଲେକ୍ଟସ୍' ଦ୍ୱାରା ୫ମ ଅନ୍ତର୍ଜାତୀୟ ମାତୃଭାଷା ସମ୍ମିଳନୀରେ ଓଡ଼ିଆ ଲିପିର ସଂଖ୍ୟା ଓ କ୍ରମ ଶୀର୍ଷକ ଆଲୋଚନାଚକ୍ର ଅନୁଷ୍ଠାନ ଅଧ୍ୟକ୍ଷ ଦେବେନ୍ଦ୍ରନାଥ ରାଉତଙ୍କ ଆବାହକତ୍ୱରେ ଓ ପ୍ର. ଉଦୟନାଥ ସାହୁଙ୍କ ସଭାପତିତ୍ୱରେ ଆୟୋଜିତ ହୋଇଯାଇଛି ।\nଏଥିରେ ଓଡ଼ିଆ ଭାଷାର ଲିପି ଉପରେ ବିଶେଷ ଚର୍ଚ୍ଚା ହୋଇଥିଲା । ସମସ୍ତେ ଲିଌିର ମାନକ ସଂଖ୍ୟା ଓ କ୍ରମ ନିର୍ଦ୍ଧାରିତ ହେବା ଦରକାର ବୋଲି କହିଥିଲେ । ସର୍ବସମ୍ମତିକ୍ରମେ ଏକ ଚିଠା ପ୍ରସ୍ତୁତ ହୋଇଥିଲା । ବିବରଣୀ ଅନୁସାରେ ଓଡ଼ିଆ ଲିପିର ସଂଖ୍ୟା ୫୦ ବୋଲି ଧାର୍ଯ୍ୟ ହୋଇଛି ।\nଆଗାମୀ ଦିନରେ ଏ ସମ୍ପର୍କିତ ତଥ୍ୟ ରାଜ୍ୟ ଗଣଶିକ୍ଷା ବିଭାଗ, ସଂସ୍କୃତି ବିଭାଗ, ଓଡ଼ିଆ ଭାଷା ପ୍ରତିଷ୍ଠାନକୁ ପ୍ରଦାନ କରାଯିବ ବୋଲି ସ୍ଥିର ହୋଇଛି । ଏଥିସହିତ ସମସ୍ତ ବିଦ୍ୟାଳୟରେ ଓଡ଼ିଆ ଭାଷାର ସ୍ୱତନ୍ତ୍ର ଶିକ୍ଷକ ନିଯୁକ୍ତି ପାଇଁ ସରକାରଙ୍କୁ ସ୍ମାରକ ପତ୍ର ପ୍ରଦାନ କରାଯିବାକୁ ଆଲୋଚନାରେ ସ୍ଥିର ହୋଇଥିବାଅଧ୍ୟକ୍ଷ ଶ୍ରୀ ରାଉତ ପ୍ରକାଶ କରିଛନ୍ତି ।\nଏହି ଆଲୋଚନାରେ ଡ. ପ୍ରତିଭା ରାୟ, ଦାସ ବେନହୁର, ଡ. ଭଗବାନ ପ୍ରକାଶ, ଡ. ବାସୁଦେବ ସୁନାନୀ, ପ୍ର. ପଞ୍ଚାନନ ମହାନ୍ତି, ଅନ୍ତର୍ଯ୍ୟାମୀ ମିଶ୍ର, ଡ. ଦୁଃଖିଶ୍ୟାମ ପଟ୍ଟନାୟକ, କମ୍ପ୍ୟୁଟର ଲିପି ବିଶେଷଜ୍ଞ ସୁଧୀର ପଟେଲ, ସୁବାଶିଷ ପାଣିଗ୍ରାହୀ, ସୋସିଆଲ୍ ମିଡିଆ ବିଶେଷଜ୍ଞ ଶ୍ୟାମାନୁଜ ଦାସ ଓ ଅନ୍ୟମାନେ ଅଂଶଗ୍ରହଣ କରିଥିଲେ ।
